Kortverhale gesoek vir US Woordfeesbundel | Maroela Media
Inskrywings vir die sesde US Woordfeeskortverhaalbundel word tans ingewag. Skrywers het tot 30 September om hul stories vir dié feesbundel in te skryf.
Verhale wat in die bundel opgeneem word, sal na verwagting later vanjaar by dié fees se programbekendstelling vir 2021 aangekondig word. Die wenverhaal word eers volgende jaar tydens die fees bekend gemaak.
Die eerste vyf bundels is goed deur skrywers en kritici ontvang en die leserspubliek het ook hul ondersteuning getoon. Hierdie kortverhaalbundels sal in die komende jare dien as ’n dokument van die tydsgees waarin veral Afrikaanssprekende Suid-Afrikaners hulself tans bevind.
Du Toitskloof Wyne, ’n gewaardeerde Woordfeesvennoot, borg weer in 2021 die prysgeld van R30 000 wat aan die skrywer van die wenverhaal toegeken word. Die skrywers wat in dié bundel opgeneem word, sal elkeen ŉ bedrag van R5 000 ontvang. Du Toitskloof borg ook die bekendstellingsgeleentheid van die kortverhaalbundel, wat by die Toyota US Woordfees in 2021 aangebied sal word.
ŉ Beperkte aantal bundels word uitgegee en sal aanvanklik slegs by die Toyota US Woordfees te koop wees. Indien enige eksemplare oorbly, sal dit by enkele uitgesoekte boekwinkels beskikbaar gestel word en weer op die volgende jaar se fees te koop wees.
Hier is die lys met kompetisiereëls waaraan inskrywings moet voldoen:
Kopiereg van die verhale berus by die skrywers, maar kopiereg van die bundel setel in die Toyota US Woordfees. Indien verhale wat in die bundel verskyn later ook elders gepubliseer word, moet dit geskied met skriftelike kennisgewing aan die Toyota US Woordfees asook volledige erkenning met publikasie.
Verhale moet in MS Word-formaat aangebied word en elke bladsy moet genommer wees. Gebruik slegs die titel van die verhaal as titel van die dokument (file name). Neem kennis dat geen verhale in .pdf-formaat aanvaar word nie.
Die sluitingsdatum vir inskrywings is 30 September 2020 om 16:00.
Inskrywings wat ná die spertyd ontvang word, sal nie in aanmerking kom nie. Inskrywings sal met ontvangs erken word.
Aanlyn inskrywings is op die Woordfees se webwerf beskikbaar. Navrae kan per e-pos na [email protected] gestuur word. (Slegs skriftelike navrae sal beantwoord word.)
kortverhale skrywers Woordfees
Hoekom word ‘n Afrikaanse Woordfees by ‘n Engelstalige universiteit gehou?